Die Sleutel van Salomo (Clavicula Salomonis) is ’n boek met towerspreuke wat aan Salomo toegeskryf word. Die eksemplare wat nou bekend is, stam uit die Middeleeue en later. Die boek bevat verskillende paragrawe en idees wat deur Talmoedtekste en die Joodse kabbala-onderwys geïnspireer is. Dit is moontlik dat die Sleutel van Salomo latere werke geïnspireer het, soos die Lemegeton, ook bekend as die Klein Sleutel van Salomo, hoewel daar verskille tussen die twee boeke is. Wat die Lemegeton waarskynlik geïnspireer het, is beswerings en reinigingsrituele, en in ’n mindere mate die gebruik van magiese simbole. Volgens die styl waarin die boek geskryf is, kan dit van die Middeleeue dateer. Baie boeke wat aan Salomo toegeskryf word, is tussen 1000 en 1453 geskryf en is beïnvloed deur die Kruistogte, en die invloed wat kabbaliste en Arabiese alchemiste op Europese towenaars en demonoloë gehad het. Die Sleutel van Salomo is in twee boeke verdeel. Die eerste boek bevat beswerings en spreuke om die geeste van dooie mense, asook geeste uit die hel, op te roep en om die besweerder te beskerm.